L. Gyurovszky, minister výstavby a regionálneho rozvoja SR: (2003-10-22):
Uvedený návrh zákona je vypracovaný v súlade s uzneseniami vlády č. 471 z 11. júna, ktorým vláda schválila terminológiu v miestnej štátnej správe, č. 472 z 11. júna, ktorým vláda schválila návrh optimalizácie miestnej štátnej správy z hľadiska efektívnosti zabezpečovania úloh a z hľadiska dostupnosti pre občanov ako východisko a podklad na legislatívne zabezpečenie zmien organizácie miestnej štátnej správy. Návrh zákona s účinnosťou od 1. januára 2004 ustanovuje pôsobnosť orgánov štátnej správy na vymedzených úsekoch rezortu výstavby a regionálneho rozvoja, to znamená na úseku územného plánovania, stavebného poriadku a bývania, a to na všetkých stupňoch, na ministerstve a krajských stavebných úradoch a obciach. Súčasne sa navrhuje novelizovať stavebný zákon s cieľom nevytvárať terminologické, a tým ani výkladové rozdiely medzi súvisiacimi právnymi predpismi, pričom sa zohľadňuje aj Koncepcia usporiadania miestnej štátnej správy schválená vládou Slovenskej republiky. Dovoľujem si vás teda požiadať, aby Národná rada Slovenskej republiky predložený návrh schválila a aby sme s ním išli do druhého čítania. Ďakujem za pozornosť. Z. Martináková, podpredsedníčka NR SR: Ďakujem, pán minister. Dávam slovo spravodajcovi z gestorského výboru, výboru pre hospodárstvo, privatizáciu a podnikanie pánovi poslancovi Istvánovi Harnovi. I. Harna, poslanec: Ďakujem za slovo. Vážená pani predsedajúca, vážený pán minister, vážení kolegovia, kolegyne, Výbor Národnej rady Slovenskej republiky pre hospodárstvo, privatizáciu a podnikanie svojím uznesením č. 174 zo dňa 7. októbra 2003 ma určil za spravodajcu k vládnemu návrhu zákona o štátnej správe pre územné plánovanie, stavebný poriadok a bývanie a o zmene a doplnení zákona č. 50/1976 Zb. o územnom plánovaní a stavebnom poriadku v znení neskorších predpisov (tlač 388). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a § 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. a), b), c) o rokovacom poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky z 29. septembra 2003 č. 396 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali nasledovné výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre hospodárstvo, privatizáciu a podnikanie, Výbor Národnej rady Slovenskej republiky pre verejnú správu  a Výbor Národnej rady Slovenskej republiky pre sociálne veci a bývanie. Za gestorský výbor navrhujem Výbor Národnej rady Slovenskej republiky pre hospodárstvo, privatizáciu a podnikanie. Odporúčam, aby výbory predmetný návrh zákona prerokovali v lehote do 30 dní a v gestorskom výbore do 31 dní od jeho prerokovania v prvom čítaní na schôdzi Národnej rady Slovenskej republiky. Vážená pani predsedajúca, otvorte všeobecnú rozpravu. Z. Martináková, podpredsedníčka NR SR: Ďakujem, pán poslanec. Otváram všeobecnú rozpravu. Písomne sa neprihlásil žiaden z poslancov, otváram možnosť ústne sa prihlásiť do všeobecnej rozpravy. Uzatváram možnosť hlásiť sa ústne do rozpravy. Vyhlasujem všeobecnú rozpravu za skončenú. Prerušujem rokovanie o tomto bode programu. Pokračujeme prvým čítaním o vládnom návrhu zákona, ktorým sa mení a dopĺňa zákon č. 320/2002 Z. z. o brannej povinnosti v znení neskorších predpisov a o zmene a doplnení niektorých zákonov . Vládny návrh zákona ste dostali ako tlač 393, návrh na jeho prerokovanie výborom máte v rozhodnutí pod č. 397. Vládny návrh zákona uvedie minister obrany Juraj Liška. Pán minister, máte slovo.